0000C000
दिल्ली में अंतरराष्ट्रीय स्तर की खेल सुविधाएं देने के मकसद से नजफगढ़ के कैर गांव में एक स्पोर्ट्स कॉम्पलेक्स तैयार किया जा रहा है. यहां क्रिकेट, फुटबाल, बास्केटबॉल, जॉगिंग ट्रैक, टेनिस कोर्ट, स्वीमिंग पूल सहित अन्य खेलों की सुविधाएं मौजूद होंगी. इस स्पोर्ट्स कॉम्पलेक्स को तैयार करने में लगभग 122 करोड़ रुपये खर्च होंगे. दिल्ली के उप-मुख्यमंत्री मनीष सिसोदिया ने प्रस्ताव को मंजूरी दे दी है.
दिल्ली सरकार के मुताबिक नज़फगढ़ का यह स्पोर्ट्स कॉम्पलेक्स करीब 19 एकड़ में फैला हुआ है. डिप्टी सीएम के दफ़्तर ने बताया कि यहां मौजूद फुटबॉल ग्राउंड को फीफा के अधिकारियों से मान्यता भी मिल चुकी है, जिसके बाद फुटबाल के अंतरराष्ट्रीय स्तर के मैच इस ग्राउंड में कराये जा सकेंगे. इस स्पोर्ट्स कॉम्पलेक्स में क्रिकेट ग्राउंड भी बहुत जल्द तैयार होने वाला है.
कॉम्प्लेक्स को तैयार करने के काम को दो चरण में बांटा गया है. पहले चरण के काम को 6 महीने में पूरा करने का लक्ष्य तय किया गया है. पहले चरण में 8 लेन वाला 400 मीटर का एक सिंथेटिक एथलेटिक ट्रैक बनाया जाएगा. इसके साथ ही जॉगिंग ट्रैक, टेनिस कोर्ट, बॉस्केटबॉल कोर्ट और फुल ओलंपिक साइज स्वीमिंग पूल तैयार किया जाएगा. स्वीमिंग पूल में इंटरनेशनल ओलंपिक एसोसिएशन के अप्रूवल के हिसाब से सभी आधुनिक सुविधाएं मुहैया कराई जाएंगी.
जबकि दूसरे चरण में इंडोर स्पोर्ट्स के लिए सुविधाओं पर काम किया जाएगा. इसके अलावा कॉम्लेक्स में एक स्पोर्ट्स एकेडमी के साथ-साथ रेजिडेंशियल सुविधाएं भी दी जाएंगी. आपको बता दें कि केजरीवाल सरकार ने नज़फगढ़ स्पोर्ट्स कॉम्पलेक्स 18 महीनों के भीतर पूरी तरह तैयार करने का टारगेट रखा है.
vec_Latn hin_Deva hin_Deva hin_Deva hin_Deva